CINNEADH CUR CHUN FEIDHME (AE) 2022/2470 ÓN gCOIMISIÚN

an 14 Nollaig 2022

lena leagtar síos na bearta is gá chun an córas láraithe leis na Ballstáit a shainaithint ag a bhfuil faisnéis faoi chiontuithe náisiúnach tríú tír agus daoine gan stát (ECRIS-TCN) a fhorbairt agus a chur chur chun feidhme go teicniúil

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2019/816 ó Pharlaimint na hEorpa agus ón gComhairle an 17 Aibreán 2019 lena mbunaítear córas láraithe leis na Ballstáit a shainaithint ag a bhfuil faisnéis faoi chiontuithe náisiúnach tríú tír agus daoine gan stát (ECRIS-TCN) chun an Córas Faisnéise Eorpach um Thaifid Choiriúla a fhorlíonadh agus lena leasaítear Rialachán (AE) 2018/1726 (1), agus go háirithe Airteagal 10, an chéad mhír, pointí (a), (b), (c), (e) go (i), (k) agus (l) de,

De bharr an mhéid seo a leanas:

(1) Le Rialachán (AE) 2019/816 bunaíodh an córas láraithe chun na Ballstáit a shainaithint ag a bhfuil faisnéis faoi chiontuithe náisiúnach tríú tír agus daoine gan stát (ECRIS-TCN) mar chóras lena bhféadfaidh údarás lárnach Ballstáit nó údarás inniúil eile a fháil amach go pras agus go héifeachtúil cé na Ballstáit ag a bhfuil faisnéis faoi thaifid choiriúla faoi náisiúnach tríú tír. Féadfaidh na húdaráis lárnacha úsáid a bhaint as an gcreat ECRIS atá ann cheana ansin chun an fhaisnéis faoi thaifid choiriúla a iarraidh ar na Ballstáit sin i gcomhréir le Cinneadh Réime 2009/315/CGB (2). Féadfaidh údaráis inniúla eile úsáid a bhaint as a mbealaí cumarsáide faoi seach chun na críche sin.

(2) Tá Gníomhaireacht an Aontais Eorpaigh chun Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais (eu-LISA) arna bunú le Rialachán (AE) 2018/1726 ó Pharlaimint na hEorpa agus ón gComhairle (3) freagrach as ECRIS-TCN a fhorbairt, lena n-áirítear mionsaothrú agus cur chun feidhme na sonraíochtaí teicniúla agus na tástála, mar aon le bainistiú oibríochtúil an chórais.

(3) Chun go mbeidh eu-LISA in ann ailtireacht fhisiceach ECRIS-TCN a dhearadh, sonraíochtaí teicniúla an chórais a chinneadh agus ECRIS-TCN a fhorbairt, ba cheart na sonraíochtaí teicniúla is gá a leagan síos chun sonraí alfa-uimhriúla agus méarloirg a phróiseáil, cáilíocht sonraí, na sonraí a iontráil, ECRIS-TCN a rochtain agus a chuardach, logaí a choinneáil agus a rochtain, staidreamh a sholáthar chomh maith le ceanglais feidhmíochta agus infhaighteachta ECRIS-TCN. Ba cheart do eu-LISA sonraíochtaí teicniúla mionsonraithe a fhorbairt tar éis na tástálacha dá dtagraítear in Airteagal 11(1) de Rialachán (AE) 2019/816 a thabhairt i gcrích.

(4) Ba cheart ailtireacht ECRIS-TCN a bheith i gcomhréir leis an gcreat Eorpach Idir-inoibritheachta mar a leagtar amach i Rialacháin (AE) 2019/817 (4) agus (AE) 2019/818 (5) ó Pharlaimint na hEorpa agus ón gComhairle. D’fhonn seirbhísí poiblí a sholáthar ar leibhéal Eorpach ar bhealach idir-inoibritheach, ba cheart bogearraí agus crua-earraí ECRIS-TCN a bheith i gcomhréir le caighdeáin shainithe lena gcuirtear idir-inoibritheacht le haghaidh sonraí, feidhmchlár agus teicneolaíochta chun cinn.

(5) A mhéid a bhaineann le cur chun feidhme na hidir-inoibritheachta idir córas ECRIS-TCN, ar thaobh amháin, agus an Córas Faisnéise Víosaí (VIS) agus an Córas Eorpach um Fhaisnéis agus Údarú Taistil (ETIAS), ar an taobh eile, glacadh na leasuithe iarmhartacha is gá i Rialacháin (AE) 2021/1133 (6) agus (AE) 2021/1151 (7) ó Pharlaimint na hEorpa agus ón gComhairle faoi seach.

(6) Chun tacú le cuspóir VIS agus ETIAS cur le hardleibhéal slándála trí fhoráil a dhéanamh maidir le measúnú críochnúil ar riosca slándála ar iarratasóirí a thrasnaíonn teorainneacha seachtracha an Aontais, ba cheart VIS agus córais ETIAS araon a bheith in ann a fhíorú an bhfuil ceangal comhfhreagrach ar bith ann idir sonraí i gcomhaid iarratais VIS agus ETIAS agus na sonraí a stóráiltear in ECRIS-TCN, a mhéid a bhaineann le cé na Ballstáit a bhfuil faisnéis acu faoi náisiúnaigh tríú tír a ciontaíodh le 25 bliana anuas i gcion sceimhlitheoireachta nó sna 15 bliana roimhe sin d’aon chion coiriúil eile a liostaítear san Iarscríbhinn a ghabhann le Rialachán (AE) 2018/1240 ó Pharlaimint na hEorpa agus ón gComhairle (8) má tá sé inphionóis le pianbhreith choimeádta nó le hordú coinneála ar feadh uastréimhse 3 bliana ar a laghad faoin dlí náisiúnta.

(7) Chun na críche sin, agus taifead sonraí á chruthú in ECRIS-TCN, ba cheart d’údarás lárnach an Bhallstáit chiontaithigh bratach a chur leis lena léireofar, chun críoch Rialacháin (CE) Uimh. 767/2008 ó Pharlaimint na hEorpa agus ón gComhairle (9) agus (AE) 2018/1240, gur ciontaíodh an náisiúnach tríú tír lena mbaineann sna 25 bliana roimhe sin i gcion sceimhlitheoireachta nó sna 15 bliana roimhe sin in aon chion coiriúil eile a liostaítear san Iarscríbhinn a ghabhann le Rialachán (AE) 2018/1240 má tá sé inphionóis le pianbhreith choimeádta nó le hordú coinneála ar feadh uastréimhse 3 bliana ar a laghad faoin dlí náisiúnta, mar aon le cód an Bhallstáit chiontaithigh.

(8) Leis an Tairseach Chuardaigh Eorpach, a bunaíodh le Rialacháin (AE) 2019/817 agus (AE) 2019/818, ba cheart a bheith in ann cuardach a dhéanamh ar na sonraí a stóráiltear in ECRIS-TCN. I gcás inarb ábhartha i gcomhthéacs na hidir-inoibritheachta, ba cheart leis an Tairseach Chuardaigh Eorpach a bheith in ann cuardach a dhéanamh freisin ar shonraí ECRIS-TCN i gcomhthráth leis na sonraí a stóráiltear sna córais faisnéise eile de chuid an Aontais lena mbaineann.

(9) An tseirbhís chomhroinnte meaitseála sonraí bithmhéadracha, a bunaíodh le Rialacháin (AE) 2019/817 agus (AE) 2019/818, déantar teimpléid méarlorg a stóráil inti agus ba cheart a bheith in ann cuardach a dhéanamh léi ar na sonraí méarlorg a stóráiltear in ECRIS-TCN.

(10) Ós rud é go bhféadfadh sé nach mbeadh sainaithint méarlorg indéanta i gcónaí, ba cheart go mbeadh ECRIS-TCN in ann duine a shainaithint trí shonraí alfa-uimhriúla amháin. I gcás náisiúnaigh tríú tír, is é an príomhdhúshlán teicniúil nach mbíonn na sonraí alfa-uimhriúla i gcónaí cruinn. I measc samplaí de mhíchruinneas den sórt sin tá débhríocht ann cé acu an chéad ainm agus an sloinne, litriú ainmneacha agus athruithe traslitrithe ar ainmneacha, nó míchruinneas faoin dáta breithe. Dá bhrí sin, tá sé tábhachtach go mbeidh ECRIS-TCN in ann sonraí alfa-uimhriúla a mheaitseáil freisin nuair nach ionann gach gné den tsainaithint, dá dtagraítear mar chuardaigh neamhbheachta. Ba cheart náisiúnach tríú tír a shainaithint trí theaglaim de sheiceálacha ar cháilíocht sonraí agus de chuardaigh neamhbheachta nó trí aon mhodh eile a sholáthraíonn an t-inneall cuardaigh foluiteach atá oiriúnach chun críche an chórais. Dá bhrí sin, ba cheart líon na dtaifead a fhaightear mar thoradh ar chuardach a bhunú i gcomhréir leis na rialacha cosanta sonraí is infheidhme. Mura ndéanfaí amhlaidh, dhéanfaí dochar do chearta daoine aonair agus d’fheidhmíocht agus d’infhaighteacht an chórais.

(11) Ba cheart an t-inneall a dhéanann an cuardach neamhbheacht a bheith in ann na torthaí a theorannú trí thairseach scór meaitseála a shonrú agus trí uasmhéid a shocrú don liosta de na taifid a fhaightear. Ba cheart an leibhéal ag a measfar toradh cuardaigh a bheith ina mheaitseáil, chomh maith leis an liosta de na réimsí sonraí ar féidir úsáid a bhaint astu don chuardach neamhbheacht, a bhunú tar éis tástálacha a rinneadh le linn na céime chur chun feidhme.

(12) D’áiritheofaí le gach loga oibríochtaí próiseála sonraí de chuid ECRIS-TCN rian soiléir iniúchóireachta, i.e. fianaise dhoiciméadach a sholáthar agus rianú a dhéanamh ar na hoibríochtaí uile a rinneadh in ECRIS-TCN.

(13) Le staidreamh ECRIS-TCN, ba cheart a bheith in ann faireachán a dhéanamh ar thaifeadadh, stóráil agus malartú faisnéise arna baint as taifid choiriúla trí ECRIS-TCN agus trí na bogearraí tagartha do chur chun feidhme ECRIS. Ba cheart an staidreamh sin teacht ó na foinsí seo a leanas: an Lárstóras um Thuairisciú agus Staidreamh arna bhunú agus arna chur chun feidhme ag eu-LISA i gcomhréir le hAirteagal 39(2) de Rialachán (AE) 2019/818, na bogearraí tagartha do chur chun feidhme ECRIS nó bogearraí náisiúnta do chur chun feidhme ECRIS, agus cláir taifead coiriúil na mBallstát a mhéid a bhaineann le líon na náisiúnach tríú tír arna gciontú agus líon a gciontuithe.

(14) I gcomhréir le hAirteagal 1 agus le hAirteagal 2 de Phrótacal Uimh. 22 maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, ní raibh an Danmhairg rannpháirteach i nglacadh Rialachán (AE) 2019/816 agus níl sí faoi cheangal aige ná faoi réir a chur i bhfeidhm. Dá bhrí sin, níl sé de cheangal ar an Danmhairg an Cinneadh seo a chur chun feidhme.

(15) I gcomhréir le hAirteagail 1 agus 2 agus le hAirteagal 4a(1) de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus gan dochar d’Airteagal 4 den Phrótacal sin, ní raibh Éire rannpháirteach i nglacadh Rialachán (AE) 2019/816 agus níl sí faoi cheangal aige ná faoi réir a chur i bhfeidhm. Dá bhrí sin, níl sé de cheangal ar Éirinn an Cinneadh seo a chur chun feidhme.

(16) Tá na bearta dá bhforáiltear sa Chinneadh seo i gcomhréir leis an tuairim ón gCoiste um an gCóras Faisnéise Eorpach um Thaifid Choiriúla,

TAR ÉIS AN CINNEADH SEO A GHLACADH:

Airteagal 1 Sonraí a iontráil in ECRIS-TCN Agus sonraí á n-iontráil in ECRIS-TCN i gcomhréir le hAirteagal 5 de Rialachán (AE) 2019/816, bainfidh údarás lárnach an Bhallstáit chiontaithigh úsáid as an tsamhail sonraí a leagtar amach i Roinn I den Iarscríbhinn a ghabhann leis an gCinneadh seo. Beidh na sonraíochtaí teicniúla le haghaidh na n-eilimintí sonraí a áirítear sa tsamhail sonraí comhsheasmhach leis an tsamhail sonraí do bhogearraí tagartha do chur chun feidhme ECRIS dá dtagraítear in Airteagal 4(3) den Rialachán sin.

Airteagal 2 Sonraí a phróiseáil 1. I gcás ina n-áirítear sonraí alfa-uimhriúla agus sonraí méarlorg duine araon i dtaifead sonraí a cruthaíodh in ECRIS-TCN i gcomhréir le hAirteagal 5 de Rialachán (AE) 2019/816, déanfar na sonraí alfa-uimhriúla a nascadh lena shonraí méarlorg comhfhreagracha. 2. Beidh an t-algartam comhbhrúite íomhánna méarlorg a mbainfear úsáid as de réir mholtaí na hInstitiúide Náisiúnta um Chaighdeáin agus Teicneolaíochta (‘NIST’). Comhbhrúfar sonraí méarlorg a bhfuil taifeach 500 ppi acu trí úsáid a bhaint as algartam WSQ (ISO/IEC 19794-5:2005). Comhbhrúfar sonraí méarlorg a bhfuil taifeach 1 000 ppi acu trí úsáid a bhaint as caighdeán comhbhrúite íomhánna JPEG 2000 (ISO/IEC 15444-1) agus as córas códúcháin. 15:1 a bheidh sa chóimheas comhbhrú sprice. 3. Sula ndéanfar na sonraí méarlorg dá dtagraítear in Airteagal 4(7) a athsholáthar nó a nuashonrú in ECRIS-TCN, déanfaidh údarás lárnach an Bhallstáit chiontaithigh an chéannacht a fhíorú go rathúil. Socrófar na sonraíochtaí teicniúla don athsholáthar sin nó don nuashonrú sin i gcomhréir leis na prionsabail atá i ndearadh ailtireacht fhisiceach ECRIS-TCN dá dtagraítear in Airteagal 11(3) de Rialachán (AE) 2019/816.

Airteagal 3 Cáilíocht sonraí alfa-uimhriúla 1. Agus sonraí alfa-uimhriúla á n-iontráil nó á modhnú in ECRIS-TCN, bainfidh údarás lárnach an Bhallstáit chiontaithigh úsáid as an sásra fíoraithe cáilíochta sonraí atá comhtháite sna bogearraí tagartha do chur chun feidhme ECRIS. 2. Na Ballstáit sin a bhaineann úsáid as a mbogearraí náisiúnta do chur chun feidhme ECRIS, dá bhforáiltear in Airteagal 4(4) go (7) de Rialachán (AE) 2019/816, áiritheoidh siad go gceadófar lena mbogearraí náisiúnta do chur chun feidhme ECRIS an fíorú cáilíochta alfa-uimhriúil céanna a dhéanamh ar cháilíocht sonraí agus atá ag an sásra dá dtagraítear i mír 1. 3. Beidh feidhm ag an bpróiseas fíoraithe cáilíochta sonraí maidir leis na sonraí alfa-uimhriúla uile a iontráil nó a mhodhnú, agus áiritheoidh sé go gcomhlíonfar na coinníollacha seo a leanas ar a laghad: (a) líonfar isteach na réimsí éigeantacha ar fad nó beidh an luach ‘anaithnid’ leo; (b) i gcás ina bhfuil an luach ‘anaithnid’ ar céadainm, ní bheidh an luach ‘anaithnid’ ag an sloinne, agus vice versa, mura bhfuil ainm bréige, céadainm nó sloinne ailias, nó méarloirg don duine céanna ar fáil; (c) déanfar an eilimint sonraí ‘náisiúntacht nó náisiúntachtaí’ sa teachtaireacht isteach ón mBallstát ciontaitheach a fhíorú ar liosta réamhshainithe tíortha, ach féadfaidh ceann de na luachanna ‘anaithnid’ nó ‘gan stát’ a bheith inti. 4. Ní chruthófar taifead nua sonraí i gcás ina mbeidh taifead ina bhfuil sonraí alfa-uimhriúla comhionanna cruthaithe cheana féin in ECRIS-TCN ag an mBallstát céanna, go háirithe i gcás inarb ann cheana do Chód Tagartha an Bhallstáit chéanna ón mBallstát céanna. Agus comparáid á déanamh idir macasamhail na dtaifead sonraí, ní chuirfear san áireamh ach na heilimintí sonraí alfa-uimhriúla atá marcáilte mar ábhartha don chomparáid sin sa tsamhail sonraí a leagtar amach i Roinn I den Iarscríbhinn. Ní dhéanfar eilimintí sonraí alfa-uimhriúla atá folamh in aon cheann de na taifid sonraí a chur san áireamh chun críche na comparáide sin. 5. I gcás ina mbeidh aon sonraí alfa-uimhriúla sa taifead nach gcomhlíonfaidh na caighdeáin a leagtar amach i míreanna 3 agus 4, diúltóidh ECRIS-TCN an taifead sin ina iomláine agus ní stórálfar ná ní phróiseálfar é.

Airteagal 4 Cáilíocht na sonraí méarlorg 1. Agus na sonraí méarlorg á n-iontráil nó á modhnú in ECRIS-TCN, bainfidh údarás lárnach an Bhallstáit chiontaithigh úsáid as sásra fíoraithe cáilíochta sonraí atá comhtháite sna bogearraí tagartha do chur chun feidhme ECRIS nó a chuireann eu-LISA ar fáil mar fheidhmchlár bogearraí. I gcomhréir le freagrachtaí eu-LISA de bhun Airteagal 11(2) de Rialachán (AE) 2019/816, beidh eu-LISA freagrach freisin as forbairt, cothabháil agus nuashonrú an tsásra fíoraithe cáilíochta sonraí sin. 2. Déanfar an sásra fíoraithe cáilíochta sonraí céanna leis an sásra dá dtagraítear i mír 1 a bhunú, a chothabháil agus a nuashonrú i gcóras lárnach ECRIS-TCN. 3. Na Ballstáit sin a bhaineann úsáid as a mbogearraí náisiúnta do chur chun feidhme ECRIS, dá bhforáiltear in Airteagal 4(4) go (7) de Rialachán (AE) 2019/816, áiritheoidh siad, i gcás nach mbainfidh siad úsáid as an tsásra cáilíochta sonraí sin dá dtagraítear i mír 1 den Airteagal seo, go ráthófar lena mbogearraí náisiúnta do chur chun feidhme ECRIS na caighdeáin agus na méadrachtaí fíoraithe cáilíochta sonraí méarlorg céanna agus atá ag an sásra dá dtagraítear i mír 1. 4. Chun críche an fhíoraithe cáilíochta dá dtagraítear san Airteagal seo, bainfear úsáid as leagan 2.0 ar a laghad de mhéadracht Cháilíocht na nÍomhánna Méarlorg (NFIQ), arna shainiú ag NIST. 5. Beidh feidhm ag an bpróiseas fíoraithe cáilíochta sonraí maidir leis na sonraí méarlorg uile a iontráiltear nó a mhodhnaítear in ECRIS-TCN, agus áiritheoidh sé go gcomhlíonfar na coinníollacha seo a leanas ar a laghad: (a) is éard atá sna sonraí méarlorg suas le deich gcinn de mhéarloirg aonair: rollta, cothrom nó an dá rud; (b) go bhfuil lipéad ar gach méarlorg; (c) go ngabhtar na sonraí méarlorg le scanadh beo nó le dúch ar pháipéar, ar choinníoll go ndearnadh na méarloirg a chuirtear ar pháipéar le dúch a scanadh sa taifeach is gá agus ar an gcaighdeán céanna; (d) go soláthrófar na sonraí méarlorg i gcomhad amháin ina mbeidh íomhánna digiteacha méarlorg (comhad NIST) agus go gcuirfear isteach iad i gcomhréir le caighdeán ANSI/NIST-ITL 1-2011 Uasdátú 2015 (nó leagan níos nuaí); (e) go mbeifear in ann le comhad NIST faisnéis chomhlántach a áireamh amhail coinníollacha clárúcháin méarlorg, an modh a mbaintear úsáid as chun íomhánna méarlorg aonair a fháil agus an luach cáilíochta arna ríomh ag na Ballstáit le linn an phróisis fíoraithe cáilíochta sonraí; (f) go bhfuil taifeach ainmniúil 500 nó 1000 ppi ag na sonraí méarlorg (le diall inghlactha +/– 10 ppi) ag a bhfuil 256 leibhéal liath; (g) go gcomhlíonann na sonraí méarlorg na tairsí cáilíochta a chinnfear tar éis na tástálacha ábhartha dá dtagraítear in Airteagal 11(1) de Rialachán (AE) 2019/816 a dhéanamh le linn na céime chur chun feidhme. 6. Agus sonraí méarlorg á gcuardach in ECRIS-TCN chun na Ballstáit ag a bhfuil faisnéis taifead coiriúil faoi náisiúnach tríú tír a shainaithint i gcomhréir le hAirteagal 7 de Rialachán (AE) 2019/816, bainfidh na húdaráis inniúla úsáid as sonraí méarlorg lena gcomhlíonfar na coinníollacha dá dtagraítear i mír 5, pointí (d) agus (f) den Airteagal seo nuair is féidir. 7. Diúltóidh ECRIS-TCN ina n-iomláine do shonraí méarlorg, cé is moite de shonraí méarlorg dá dtagraítear i mír 8, a iontráiltear nó a modhnaítear in ECRIS-TCN nach gcomhlíonann na coinníollacha a leagtar amach i mír 5, agus ní stórálfar ná ní phróiseálfar na sonraí sin. 8. I gcás na dtaifead sonraí dá dtagraítear in Airteagal 5(5) de Rialachán (AE) 2019/816, aon sonraí méarlorg nach gcomhlíonann na coinníollacha a leagtar amach i mír 5 den Airteagal seo, stórálfar in ECRIS-TCN iad, ach ní fhéadfaidh ach na húdaráis inniúla úsáid a bhaint astu chun céannacht náisiúnaigh tríú tír a sainaithníodh mar thoradh ar chuardach sonraí alfa-uimhriúla a dheimhniú. Agus taifid sonraí den sórt sin á n-iontráil in ECRIS-TCN, áiritheoidh údarás lárnach an Bhallstáit chiontaithigh gur féidir na taifid sonraí sin a idirdhealú go soiléir ó na taifid sonraí eile.

Airteagal 5 ECRIS-TCN a rochtain agus a chuardach 1. Agus ECRIS-TCN á chuardach chun na Ballstáit ag a bhfuil faisnéis faoi thaifid choiriúla náisiúnach tríú tír a shainaithint i gcomhréir le hAirteagal 7 de Rialachán (AE) 2019/816, bainfidh na húdaráis inniúla úsáid as an tsamhail sonraí a leagtar amach i Roinn II den Iarscríbhinn a ghabhann leis an gCinneadh seo. 2. Agus cuardach dá dtagraítear i mír 1 á dhéanamh, líonfaidh na húdaráis inniúla isteach an oiread eilimintí sonraí lena sainaithneofar an náisiúnach tríú tír lena mbaineann agus a bheidh ar fáil. Mura bhfuil na híomhánna digiteacha méarlorg (comhad NIST) sa chuardach, roghnófar trí eilimint sonraí den sórt sin ar a laghad as na cinn atá marcáilte chun na críche sin sa tsamhail sonraí a leagtar amach i Roinn II den Iarscríbhinn. 3. Tar éis na dtástálacha dá dtagraítear in Airteagal 11(1) de Rialachán (AE) 2019/816 a rinneadh le linn na céime chur chun feidhme, bunófar na sonraíochtaí teicniúla seo a leanas: (a) liosta na réimsí sonraí maidir le sonraí ar féidir úsáid a bhaint astu le haghaidh cuardach neamhbheacht (b) na coinníollacha faoina measfar toradh cuardaigh a bheith ina mhacasamhail, agus ceanglais feidhmíochta chóras lárnach ECRIS-TCN a leagtar amach i Roinn III den Iarscríbhinn agus leibhéal inghlactha na mbréagdheimhneach agus na mbréagdhiúltach á gcur san áireamh. 4. Ní rachaidh líon na dtaifead a fhaightear mar thoradh ar chuardach thar deich gcinn in aghaidh an Bhallstáit. Féadfar srianta breise ar líon na dtaifead a fhaightear mar thoradh a fhorchur, i gcás inarb iomchuí. 5. Mura bhforáiltear a mhalairt i Rialachán (AE) 2019/816, beidh rochtain i gcónaí ag na húdaráis lárnacha ar na sonraí uile a d’iontráil siad in ECRIS-TCN, lena n-áirítear rochtain ar iltaifid sonraí an tráth céanna. 6. Déanfar liostaí próifílí na mball foirne atá údaraithe rochtain a fháil ar ECRIS-TCN, arna mbunú ag na húdaráis inniúla i gcomhréir le hAirteagail 12(1)(d) agus 15 de Rialachán (AE) 2019/816, mar aon leis na nuashonruithe orthu, a sholáthar do eu-LISA.

Airteagal 6 Logaí a choinneáil agus a rochtain 1. Beidh eu-LISA agus na húdaráis inniúla freagrach as an mbonneagar agus na huirlisí is gá a sholáthar chun oibríochtaí próiseála sonraí a logáil in ECRIS-TCN i gcomhréir le hAirteagal 31 de Rialachán (AE) 2019/816, agus go háirithe na huirlisí chun logaí a chomhiomlánú agus a chuardach. Beidh eu-LISA, i gcomhairle le Grúpa Comhairleach ECRIS-TCN dá dtagraítear in Airteagal 39 de Rialachán (AE) 2019/816 (‘Grúpa Comhairleach ECRIS-TCN’), agus na húdaráis inniúla freagrach freisin as a gcaighdeáin, a gcleachtais agus a nósanna imeachta logála faoi seach a shonrú, lena n-áirítear formáid shonrach na dtaifead logála agus an nós imeachta maidir le taifid logála a chomhroinnt. 2. Beidh eu-LISA agus na húdaráis inniúla freagrach as a gcaighdeáin agus a nósanna imeachta faoi seach dá dtagraítear i mír 1 a chur chun feidhme. Áireofar an méid seo a leanas ar an gcur chun feidhme sin: (a) iniúchadh a dhéanamh ar na logaí mar fhreagairt ar theagmhais agus, nuair is féidir, ar bhealach réamhghníomhach, (b) cúraimí bainistíochta logaí amhail cartlannú, stóráil shábháilte, ard-infhaighteacht agus cosaint ar rochtain neamhúdaraithe i gcomhréir le hAirteagal 19 de Rialachán (AE) 2019/816. 3. Beidh eu-LISA freagrach as na logaí a chur ar fáil do na húdaráis inniúla, arna iarraidh sin, i gcomhréir leis an nós imeachta a shonraítear i gcomhréir leis an dara fomhír de mhír 1. 4. Beidh na húdaráis inniúla freagrach as a logaí faoi seach dá dtagraítear in Airteagal 31 de Rialachán (AE) 2019/816 a choimeád, as iad a bhainistiú agus as iad a chur ar fáil do eu-LISA, arna iarraidh sin, i gcomhréir leis an nós imeachta a shonraítear i gcomhréir leis an dara fomhír de mhír 1. 5. I ngach loga oibríochtaí próiseála sonraí de chuid ECRIS-TCN, beidh taifead croineolaíoch ar a laghad ina dtugtar fianaise dhoiciméadach ar sheicheamh na ngníomhaíochtaí a ndearna oibríocht, nós imeachta nó teagmhas ar leith difear dóibh. 6. Saineoidh eu-LISA agus na húdaráis inniúla faoi seach liosta na mball foirne atá údaraithe rochtain a fháil ar logaí oibríochtaí próiseála sonraí ECRIS-TCN agus a bpróifílí i gcomhréir le hAirteagal 31 de Rialachán (AE) 2019/816.

Airteagal 7 Staitisticí 1. An Lárstóras um Thuairisciú agus Staidreamh, arna bhunú agus arna chur chun feidhme ag eu-LISA i gcomhréir le hAirteagal 39(2) de Rialachán (AE) 2019/818, agus bogearraí tagartha do chur chun feidhme ECRIS, is iad a sholáthróidh staitisticí maidir le taifeadadh, stóráil agus malartú faisnéise arna baint as taifid choiriúla trí ECRIS-TCN agus trí bhogearraí tagartha do chur chun feidhme ECRIS, dá dtagraítear in Airteagal 32 de Rialachán (AE) 2019/816. 2. Áireofar go háirithe sa staitisticí dá dtagraítear i mír 1 an staidreamh gnó seo a leanas: (a) maidir le táscairí úsáide córais: (i) líon na dtaifead sonraí arna gcruthú le haghaidh náisiúnaigh tríú tír agus le haghaidh dénáisiúnach (náisiúnaigh tríú tír/AE); (ii) líon na dtaifead sonraí arna modhnú le haghaidh náisiúnaigh tríú tír agus le haghaidh dénáisiúnach (náisiúnaigh tríú tír/AE); (iii) líon na dtaifead sonraí arna scriosadh le haghaidh náisiúnaigh tríú tír agus le haghaidh dénáisiúnach (náisiúnaigh tríú tír/AE); (iv) líon féachana ó na húdaráis lárnacha ar a dtaifid sonraí féin i gcomhréir le hAirteagal 5(5); (v) líon na gcuardach i ndáil le náisiúnaigh tríú tír agus i ndáil le dénáisiúnaigh (náisiúnaigh tríú tír/AE); (b) maidir le táscairí sonraí: (i) líon na dtaifead sa bhunachar sonraí; (ii) líon na dtaifead ina bhfuil méarloirg; (iii) líon na dtaifead ina bhfuil bratacha arna socrú i gcomhréir le hAirteagal 5(1), pointe (c), de Rialachán (AE) 2019/816, ar leithligh le haghaidh ciontuithe i gcion sceimhlitheoireachta nó in aon chion coiriúil eile a liostaítear san Iarscríbhinn a ghabhann le Rialachán (AE) 2018/1240; (iv) tuarascáil a thabhairt maidir le sonraí alfa-uimhriúla a bheith ann; (v) tuairisc a thabhairt maidir le cruinneas an dáta breithe; (vi) líon na dtaifead nár glacadh leo lena n-áireamh; (vii) líon na sonraí méarlorg nár glacadh leo lena n-áireamh de bhun Airteagal 4(7) den Chinneadh seo; (c) maidir le táscairí éifeachtúlachta a mheaitseáil: (i) líon na dtaifead a fuarthas mar thoradh agus cuardach beacht á dhéanamh ar Bhallstáit chiontaitheacha; (ii) líon na dtaifead a fuarthas mar thoradh agus cuardach neamhbheacht á dhéanamh ar Bhallstáit chiontaitheacha; (iii) líon na gcuardach beacht a rinneadh trí úsáid a bhaint as sonraí alfa-uimhriúla nó méarloirg, nó as an dá rud; (iv) líon na gcuardach neamhbheacht a rinneadh trí úsáid a bhaint as sonraí alfa-uimhriúla nó méarloirg, nó as an dá rud; (v) líon na n-amas cuardaigh beachta, bunaithe ar na hiarrataí ECRIS ina dhiaidh sin; (vi) líon na n-amas cuardaigh neamhbheacht, bunaithe ar na hiarrataí ECRIS ina dhiaidh sin; (d) táscairí eile: (i) cén t-údarás inniúil a rinne an cuardach; (ii) cuspóir na gcuardach i gcomhréir le hAirteagal 7 de Rialachán (AE) 2019/816, arna sonrú in aghaidh an údaráis inniúil a rinne an cuardach. 3. I gcás inarb ábhartha, déanfar an staitisticí dá dtagraítear i mír 2 a sholáthar ar leithligh do gach údarás inniúil. 4. Áireofar go háirithe sa staidreamh dá dtagraítear i mír 1 an staidreamh teicniúil seo a leanas, a bhaineann le cáilíocht na dtáscairí seirbhíse: (a) cóimheas ratha/teipe na n-iarratas; (b) infhaighteacht an chórais; (c) staitisticí maidir le haga freagartha le haghaidh gach cás úsáide arna thacú ag an gcóras. 5. Déanfar an staidreamh dá dtagraítear i mír 1 go mír 4 a tháirgeadh ar bhonn laethúil. 6. Na Ballstáit sin a bhaineann úsáid as a mbogearraí náisiúnta do chur chun feidhme ECRIS, dá bhforáiltear in Airteagal 4(4) go (7) de Rialachán (AE) 2019/816, áiritheoidh siad go gceadófar lena mbogearraí náisiúnta do chur chun feidhme ECRIS do tháirgeadh an staidrimh chéanna mar atá i mbogearraí tagartha do chur chun feidhme ECRIS.

Airteagal 8 Ceanglais feidhmíochta ECRIS-TCN 1. Leagtar amach i Roinn III den Iarscríbhinn ceanglais feidhmíochta córas lárnach ECRIS-TCN maidir le taifid sonraí a chruthú, a mhodhnú, a scriosadh agus a bhreathnú agus maidir leis an mBallstát ciontaitheach a chuardach. 2. Déanfaidh eu-LISA faireachán ar fheidhmíocht chruinneas sonraí méarlorg in ECRIS-TCN go lárnach ar na sonraí arna n-iontráil ag na Ballstáit in ECRIS-TCN, bunaithe ar shampla ionadaíoch cásanna. 3. Déanfar an faireachán dá dtagraítear i mír 2 ar bhonn rialta, agus uair sa mhí ar a laghad. Scaipfidh eu-LISA tuarascálacha ar an bhfaireachán sin ar na Ballstáit. 4. An próiseas chun cruinneas sonraí méarlorg a thomhas, déanfar é a uathoibriú a mhéid is féidir agus ní cheadófar sainaithint aonair leis. Cinnfear an próiseas sin tar éis na tástálacha ábhartha dá dtagraítear in Airteagal 11(1) de Rialachán (AE) 2019/816 a dhéanamh le linn na céime chur chun feidhme. 5. Déanfar an táscaire cruinnis ‘Ráta Mainneachtana i leith Clárú’, maidir le cion na gclárúchán nach bhfuil ar cháilíocht leordhóthanach, a chur i bhfeidhm sa phróiseas faireacháin ar chruinneas sonraí méarlorg. Cinnfear sprioc chruinneas an táscaire sin tar éis na tástálacha ábhartha dá dtagraítear in Airteagal 11(1) de Rialachán (AE) 2019/816 a dhéanamh le linn na céime chur chun feidhme.

Airteagal 9 Ceanglais infhaighteachta agus in-aisghabhálachta ECRIS-TCN 1. Beidh cóimheas infhaighteachta 97.6 % ar a laghad ag córas lárnach ECRIS-TCN, arna ríomh thar bhliain amháin. Déanfar an chothabháil atá beartaithe lasmuigh d’uaireanta oifige eu-LISA agus na n-údarás lárnach. 2. Déanfar oibríochtaí ECRIS-TCN a chothabháil i gcás ina bhféadfadh aon teagmhas suaiteach nó drochstaid a bheith ann i gcomhréir le luachanna Chuspóir an Aga Aisghabhála arna bhformheas ag eu-LISA agus ag na Ballstáit tar éis próiseas Measúnaithe Tionchair Gnó a reáchtáiltear ar bhonn bliantúil. 3. Áiritheoidh eu-LISA gur féidir sonraí a áirítear in ECRIS-TCN a athbhunú i gcás ina bhféadfadh aon teagmhas suaiteach nó drochstaid a bheith ann, i gcomhréir le luachanna Chuspóir an Phointe Aisghabhála arna bhformheas ag eu-LISA agus ag na Ballstáit mar a shonraítear i bpróiseas Measúnaithe Tionchar Gnó a reáchtáiltear ar bhonn bliantúil).

Airteagal 10 Bonneagar cumarsáide le haghaidh ECRIS-TCN 1. Is é a bheidh sa bhonneagar cumarsáide dá dtagraítear in Airteagal 4(1)(d) Líonra EuroDomain na Seirbhísí Tras-Eorpacha do Theileamaitice idir Córais Riaracháin (TESTA), atá comhdhéanta de Phointe Rochtana EuroDomain (TAP) TESTA agus cnámh droma Eorpach TESTA. Aon fhorbairt bhreise a dhéanfar air nó aon líonra slán malartach, áiritheofar leis go leanfaidh an bonneagar cumarsáide atá i bhfeidhm de na ceanglais slándála is gá a chomhlíonadh, ceanglais a leagtar síos i gcomhréir leis na prionsabail atá i ndearadh ailtireacht fhisiceach ECRIS-TCN dá dtagraítear in Airteagal 11(3) de Rialachán (AE) 2019/816, agus i Rialachán ECRIS-TCN féin. 2. I gcomhréir le mír 1 den Airteagal seo agus le hAirteagal 3(15) agus 4(1)(d) de Rialachán ECRIS-TCN, fad is gurb é Líonra EuroDomain TESTA an bonneagar cumarsáide do ECRIS-TCN, tuigfear gurb é Pointe Rochtana EuroDomain (TAP) TESTA an lárphointe rochtana náisiúnta do ECRIS-TCN.

Airteagal 11 Bogearraí Comhéadain Socrófar na sonraíochtaí teicniúla do na bogearraí comhéadain i gcomhréir leis na prionsabail atá i ndearadh ailtireacht fhisiceach ECRIS-TCN dá dtagraítear in Airteagal 11(3) de Rialachán (AE) 2019/816.

Airteagal 12 Na sonraíochtaí teicniúla a fhorbairt Beidh eu-LISA, i gcomhairle le Grúpa Comhairleach ECRIS-TCN, freagrach as sonraíochtaí teicniúla mionsonraithe ECRIS-TCN a fhorbairt dá dtagraítear in Airteagail 1, 2(3), 4(5)(g), 5(3), 5(4), 8(4), 8(5) agus 11 i gcomhréir leis na ceanglais a leagtar amach sa Chinneadh seo.

Airteagal 13 Teacht i bhfeidhm Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Arna dhéanamh sa Bhruiséil, an 14 Nollaig 2022. Thar ceann an Choimisiúin An tUachtarán Ursula VON DER LEYEN

(1) IO L 135, 22.5.2019, lch. 85.

(2) Cinneadh Réime 2009/315/CGB ón gComhairle an 26 Feabhra 2009 maidir le heagrú agus le hábhar an mhalartaithe faisnéise a bhaintear as an taifead coiriúil idir na Ballstáit (IO L 93, 7.4.2009, lch. 23), arna leasú le Treoir (AE) 2019/884 ó Pharlaimint na hEorpa agus ón gComhairle an 17 Aibreán 2019 lena leasaítear Cinneadh Réime 2009/315/CGB ón gComhairle, a mhéid a bhaineann le malartú faisnéise faoi náisiúnaigh tríú tír agus a mhéid a bhaineann leis an gCóras Faisnéise Eorpach um Thaifid Choiriúla (ECRIS), agus a ghabhann ionad Chinneadh 2009/316/CGB ón gComhairle (IO L 151, 7.6.2019, lch. 143.

(3) Rialachán (AE) 2018/1726 ó Pharlaimint na hEorpa agus ón gComhairle an 14 Samhain 2018 maidir le Gníomhaireacht an Aontais Eorpaigh chun Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais (eu-LISA), agus lena leasaítear Rialachán (CE) Uimh. 1987/2006 agus Cinneadh 2007/533/CGB ón gComhairle agus lena n-aisghairtear Rialachán (AE) Uimh. 1077/2011 (IO L 295, 21.11.2018, lch. 99).

(4) Rialachán (AE) 2019/817 ó Pharlaimint na hEorpa agus ón gComhairle an 20 Bealtaine 2019 maidir le creat a bhunú le haghaidh idir-inoibritheacht idir córais faisnéise AE i réimse na dteorainneacha agus na víosaí agus lena leasaítear Rialacháin (CE) Uimh. 767/2008, (AE) 2016/399, (AE) 2017/2226, (AE) 2018/1240, (AE) 2018/1726 agus (AE) 2018/1861 ó Pharlaimint na hEorpa agus ón gComhairle agus Cinntí 2004/512/CE agus 2008/633/CGB ón gComhairle, (IO L 135, 22.5.2019, lch. 27).

(5) Rialachán (AE) 2019/818 ó Pharlaimint na hEorpa agus ón gComhairle an 20 Bealtaine 2019 maidir le creat a bhunú le haghaidh idir-inoibritheacht idir córais faisnéise AE i réimse an chomhair phóilíneachta agus an chomhair bhreithiúnaigh, an tearmainn agus na himirce agus lena leasaítear Rialachán (AE) 2018/1726, Rialachán (AE) 2018/1862 agus Rialachán (AE) 2019/816 (IO L135, 22.5.2019, lch. 85).

(6) Rialachán (AE) 2021/1133 ó Pharlaimint na hEorpa agus ón gComhairle an 7 Iúil 2021 lena leasaítear Rialacháin (AE) Uimh. 603/2013, (AE) 2016/794, (AE) 2018/1862, (AE) 2019/816 agus (AE) 2019/818 a mhéid a bhaineann leis na coinníollacha a bhunú chun rochtain a fháil ar chórais faisnéise AE eile chun críocha an Chórais Faisnéise Víosaí (IO L248, 13.7.2021, lch. 1).

(7) Rialachán (AE) 2021/1151 ó Pharlaimint na hEorpa agus ón gComhairle an 7 Iúil 2021 lena leasaítear Rialacháin (AE) 2019/816 agus (AE) 2019/818 a mhéid a bhaineann leis na coinníollacha a bhunú chun rochtain a fháil ar chórais faisnéise AE eile chun críocha an Chórais Eorpaigh um Fhaisnéis agus Údarú Taistil (IO L249, 14.7.2021, lch. 7).

(8) Rialachán (AE) 2018/1240 ó Pharlaimint na hEorpa agus ón gComhairle an 12 Meán Fómhair 2018 lena mbunaítear Córas Eorpach um Fhaisnéis agus Údarú Taistil (ETIAS) agus lena leasaítear Rialacháin (AE) Uimh. 1077/2011, (AE) Uimh. 515/2014, (AE) 2016/399, (AE) 2016/1624 agus (AE) 2017/2226 (IO L 236, 19.9.2018, lch. 1).

(9) Rialachán (CE) Uimh. 767/2008 ó Pharlaimint na hEorpa agus ón gComhairle an 9 Iúil 2008 maidir leis an gCóras Faisnéise Víosaí (VIS) agus maidir le sonraí ar víosaí gearrfhanachta a mhalartú idir na Ballstáit (Rialachán VIS) (IO L 218, 13.8.2008, lch. 60).